Noor vaar Tafelbaai op 'kreupel' seiljag binne | Netwerk24
Deur Carryn-Ann Nel 06 September 2018 07:44
Die oomblik toe sy seiljag omgeslaan het, het 'n Noorse alleenvaarder gedink dit is hoe dit moet voel om in 'n wasmasjien te wees.
Die 58-jarige Are Wiig, 'n deelnemer aan die Golden Globewêreldvaart, het ook gewonder hoe hierdie penarie gaan eindig.
Wiig het Sondag in Tafelbaai aangekom nadat sy jag, Olleanna, dae tevore erg in 'n storm beskadig is.
Die Noorse alleenvaarder Are Wiig op die Olleanna.Foto: Verskaf
Soos vroeër berig is sy seiljag meer as 'n week gelede reeds twee keer platgeslaan. Ná die eerste keer het hy die geringe skade herstel, maar verlede Maandag het die jag sowat 400 seemyl suidwes van Kaapstad 'n volle 360° gerol en die mas het morsaf gebreek.
Wiig, wat toe in die vierde plek was, het 'n stormwind van 50 knope in 'n deining van 7 tot 8 m hoog getrotseer.
Die organiseerders het daarna per satellietfoon met hom geskakel, maar hy het hulp van sy teenstanders van die hand gewys en gesê hy sal Kaapstad op eie stoom bereik.
Hy het daarna in 'n wind van 35 tot 45 knope eers 'n ruk laag gelê.
Wiig het die gebreekte mas afgesaag en daarna behoorlik gespook om dit van die Olleanna se romp af weg te kry om verdere skade te voorkom. Hy het die noodseil daarna gespan.
Wiig sê die vaart was vir hom 'n groot uitdaging, en erken hy was bang toe die jag gerol het.
Dit het gevoel asof die seiljag binne 'n wasmasjien is. "Ek was 'n bietjie bang, maar ook nuuskierig oor wat volgende gaan gebeur."